钦定古今图书集成/明伦汇编/氏族典/第486卷 > 《廖用贤尚友录》 > 贺人龙〈子大明〉
## 钦定古今图书集成/明伦汇编/氏族典/第486卷 > 《廖用贤尚友录》 > 贺人龙〈子大明〉

按《明外史左良玉传》：“贺人龙，米脂人。初以守备隶延
绥巡抚洪承畴麾下。崇祯六年，进都司佥书。七年，进
参将。明年，进副总兵，守延绥。十一年，京师戒严，擢人
龙总兵官，帅师入卫。明年，事定，还陜西。其秋，张献忠、
罗汝才叛入川东，杨嗣昌檄陕西总督郑崇俭率人
龙军会剿，人龙击贼，大败之。十三年，与左良玉大破”
贼玛瑙山，人龙得一千三百馀级，降贼将二十五人。
初，嗣昌恶左良玉，许人龙代为平贼将军。及战玛瑙
山，良玉功第一。嗣昌语人龙姑待之。人龙大觖望，效
良玉所为，不奉约束。十四年三月，嗣昌卒，丁启睿代。
令人龙击李自成于灵宝山中，人龙子大明战没。九
月，总督傅宗龙统人龙、李国奇军出关，次新蔡，遇贼
孟家庄，将战，人龙先走，国奇战不胜，亦走，宗龙遂殁。
十五年，总督汪乔年出关击贼，人龙遇贼复不战，乔
年亦殁。帝大怒，欲诛之，虑其为变，姑夺职，戴罪视事。
及孙传庭督师陕西，帝授以意。传庭至陕，密与巡抚
张尔忠召人龙计事，数其罪杀之。